Beregning af ROI af HR-aktiviteter

Det er ofte sådan, at geniale ideer forekommer enkle og ligetil når først, de præsenteres. Således er det også med ideen til de beregningsmetoder, der er beskrevet i denne bog.

Igennem mange år har ikke mindst HR-verdenen diskuteret, hvordan man kunne måle den forretningsmæssige værdi – eller lønsomheden – af investeringer i forskellige HR-aktiviteter.

Og hver gang er man endt i de samme blindgyder. Skeptikere har helt relevant indvendt, at man ikke kan isolere effekten af sådanne aktiviteter fra effekten af alle de andre aktiviteter, der sideløbende pågår i en virksomhed. Ligesom det er almindeligt at høre indvendingen, at man ikke kender resultatet af *ikke* at gennemføre et givet initiativ. For nu bare at nævne nogle af de mest almindelige og kendte argumenter for at undlade at gå i gang med at beregne ROI på HR-aktiviteter.

Per Krogager og Kyösti Schmidt, der har en lang historie for at berige HR-verdenen med nyskabende og ofte kontroversielle betragtninger om ikke mindst HR-målinger, og som tidligere har gjort sig bemærket med bøgerne ”Måling af HR funktionen” og ”Værdien af ORGANISATORISKE NØGLETAL”, gør det så igen.

De vender simpelthen det hele på hovedet, og pludselig forekommer det hele så simpelt og ligetil, at man sidder tilbage og tænker, at det er mærkeligt, at ingen har tænkt og beskrevet det sådan tidligere.

I denne bog introducerer og beskriver Per Krogager og Kyösti Schmidt, en meget enkel metode til beregning af lønsomheden af diverse HR-aktiviteter. Tidligere meget vanskelige og ofte indviklede beregninger er nu gjort meget lettere. Det betyder ikke, at forfatterne forsimpler problemstillingen. På ingen måde. De evner derimod at skære ind til det helt centrale og så arbejde derfra. Uden det bliver mere svært af den grund.

Bogen henvender sig til alle, der ser et behov for at kunne beregne og dokumentere en given lønsomhed i investeringer i den menneskelige organisation. Hvad enten det er HR-professionelle eller beslutningstagere i forretningsorganisationen.

Bogen kan medvirke til, at danske virksomheder øger deres konkurrenceevne. For muligheden for at træffe beslutninger på de såkaldte ’bløde områder’ på et forretningsmæssigt og økonomisk grundlag bør føre til øget konkurrenceevne. Det kan ikke være anderledes.

**Om forfatterne:**

**Per Krogager** *er uddannet magister i psykologi ved Psykologisk Institut, Århus Universitet i 1984 og har senere suppleret med fag fra Århus Handelshøjskoles cand.merc. studium.*

*Han blev i 1985 ansat som konsulent ved Dansk Arbejdsgiverforenings lederudviklingscenter ”Bøgehøj” i Ebeltoft. I 1987 skiftede han til Jysk Teknologisk Institut, hvor han blev ansat i afdeling for ”Virksomhedsledelse”, først som chefkonsulent, senere som projektleder og sektionsleder. Januar 1995 blev han udnævnt til centerchef med ansvar for ”Center for Organisation og Ledelse”. Den 1. februar 1996 skiftede han til LEGO System A/S, hvor han blev ansat som chef for ”Rekruttering & Udvikling”, hvor han allerede den 9. oktober samme år blev udnævnt til chef for den samlede personalefunktion i Billund.*

*I august 1999 blev han ansat som HR-direktør i Radiometer Medical A/S. Da den amerikanske industrikoncern Danaher køber Radiometer i begyndelsen af 2004 får han titel af VP Human Resources og bliver medlem af direktionen.*

*1. december 2006 blev han ansat som VP Human Resources i Tvilum-Scanbirk, der er ejet af amerikanske MASCO. Fra 2008 var han desuden sideløbende ansat som Director, Strategic Development i Masco’s europæiske hovedkontor i Luxembourg.*

*I dag er han selvstændig og sidder desuden i en række bestyrelser.*

**Kyösti Schmidt** *er oprindelig uddannet skolelærer i 1984 men tog en HD i Organisation og Strategisk Planlægning fra Handelshøjskolen i København i 1991. Siden har han beskæftiget sig med kompetenceudvikling og organisationsudvikling. Først som personaleudviklingskonsulent på Løven Kemiske Fabrik, fra 1994 som uddannelseskonsulent hos Kuwait Petroleum (Danmark) A/S og fra 1995 som HR-chef i DHL Worldwide Express A/S.*

*I marts1999 gik det videre til det daværende Danisco Pack Denmark A/S, der senere skiftede navn til SCA Packaging Denmark A/S, hvor han også var HR-chef. I oktober 2000 blev han ansat hos SAM International A/S, hvor han blev partner og medejer og var frem til 2006, hvor han startede sin egen konsulentvirksomhed:*

*Schmidt Management ApS.*

*I alle organisationerne har han været - og er fortsat - meget optaget af at kunne dokumentere HR-tiltag på virksomhedernes bundlinje. Kyösti Schmidt sidder i bestyrelsen i et par virksomheder.*

**Praktisk:**

**Beregning af ROI af HR-aktiviteter** af Per Krogager og Kyösti Schmidt udgives af PID–Personalechefer I Danmark. Pris: 199. kr. ekskl. moms for PID-medlemmer, 299 kr. ekskl. moms for ikke-medlemmer. Kan købes ved henvendelse til PID på info@pid.dk eller 86 21 61 11 samt i PID’s webshop: [www.pidshop.dk](http://www.pidshop.dk)

**For mere information, venligst kontakt:**

Kim Staack Nielsen, CEO/Chairman, PID–Personalechefer I Danmark, 86 21 61 11 eller ksn@pid.dk

Per Krogager, 20 25 10 79 eller krogager@image.dk